
Алматы облысы әкімдігінің
2015 жылғы «___»___________
№ _____ қаулысымен
бекітілген


«Алматы облысының жолаушылар көлігі және 
автомобиль жолдары басқармасы» 
мемлекеттік мекемесі туралы 
ереже


1. Жалпы ережелер 

1. «Алматы облысының жолаушылар көлігі және автомобиль жолдары басқармасы» мемлекеттік мекемесі (бұдан әрі – Басқарма) Алматы облысы аумағындағы Қазақстан Республикасының заңнамасына сәйкес жолаушылар көлігі және автомобиль жолдары саласындағы басқаруды жүзеге асыратын Қазақстан Республикасының мемлекеттік органы болып табылады.
2. Басқарманың ведомстволары жоқ.
3.,Басқарма өз қызметін Қазақстан Республикасының Конституциясына және заңдарына, Қазақстан Республикасы Президенті мен Үкіметінің актілеріне, өзге де нормативтік құқықтық актілерге, сондай-ақ осы Ережеге сәйкес жүзеге асырады.
4. Басқарма мемлекеттік мекеменің ұйымдық-құқықтық нысанындағы заңды тұлға болып табылады, мемлекеттік тілде өз атауы бар мөрі мен мөртаңбалары, белгіленген үлгідегі бланкілері, сондай-ақ Қазақстан Республикасының заңнамасына сәйкес қазынашылық органдарында шоттары болады.
5.  Басқарма  азаматтық-құқықтық қатынастарға өз атынан түседі.
6. Басқарма егер заңнамаға сәйкес осыған уәкілеттік берілген болса, мемлекеттің атынан азаматтық-құқықтық қатынастардың тарапы болуға құқығы бар.
7. Басқарма өз құзыретінің мәселелері бойынша заңнамада белгіленген тәртіппен Басқарма басшысының бұйрықтарымен және Қазақстан Республикасының заңнамасында көзделген басқа да актілермен рәсімделетін шешімдер қабылдайды. 
8. Басқарманың құрылымы мен штат санының лимиті қолданыстағы заңнамаға сәйкес бекітіледі. 
9. Басқарманың орналасқан жері:  индекс: 040000, Қазақстан Республикасы, Алматы облысы, Талдықорған қаласы, Қабанбай батыркөшесі, № 26.
10. Мемлекеттік органның толық атауы -«Алматы облысының жолаушылар көлігі және автомобиль жолдары басқармасы»  мемлекеттік мекемесі.
11. Осы Ереже Басқарманың құрылтай құжаты болып табылады.
12. Басқарманың қызметін қаржыландыру жергілікті бюджеттен жүзеге асырылады. 
13. Басқармаға кәсіпкерлік субъектілерімен Басқарманың функциялары болып табылатын міндеттерді орындау тұрғысында шарттық қатынастарға түсуге тыйым салынады. 
Егер Басқармаға заңнамалық актілермен кірістер әкелетін қызметті жүзеге асыру құқығы берілсе, онда  осындай қызметтен алынған кірістер  мемлекеттік бюджеттіңкірісіне жіберіледі. 


2. Мемлекеттік органның миссиясы, негізгі міндеттері, 
функциялары, құқықтары мен міндеттері

14. Басқарманың миссиясы: Алматы облысы аумағында жолаушылар көлігі және автомобиль жолдары саласындағы мемлекеттiк басқару функциясын іске асыру. 
15.  Міндеттері: 
1) экономиканың және халықтың автомобильмен тасымалдауға және өзге де жұмыстар мен көрсетiлетiн қызметтерге деген мұқтажын қамтамасыз ету үшiн жағдайлар жасау; 
2) жеке және заңды тұлғалардың заңды құқықтары мен мүдделерiн, сондай-ақ мемлекеттiң ұлттық мүдделерiн қорғау; 
3) халықаралық автомобильмен тасымалдау рыногында отандық тасымалдаушылардың бәсекеге қабiлеттiлiгi үшiн жағдайлар жасау; 
4) автомобильмен тасымалдаудың iшкi рыногын қорғау; 
5) автомобиль көлiгiнiң инфрақұрылымын одан әрi дамыту;
6) автомобиль жолдарын мемлекеттік басқарудың, оларды мемлекеттің және автомобиль жолдарын пайдаланушылардың мүдделерінде салудың, пайдаланудың және дамытудың құқықтық, ұйымдық және экономикалық негіздерін реттейді. 
16. Функциялары: 
1) жол және көлік кешендері саласында жүргізілетін бірыңғай техникалық және экономикалық саясатты үйлестіру;
2) жолдарға және оның қоңдырғыларына қадағалауды жүзеге асырады;
3) техникалық тексеру, сынау мен паспорттандыруды қоса алғанда жолдарға және оның қоңдырғыларына қадағалауды жүзеге асырады; 
4) жергілікті мәні бар жалпы пайдаланымдағы автомобиль жолдарын және ондағы қондырғыларды күтіп ұстау, жөндеу және салу жұмыстарын жүргізуге (соның ішінде, мемлекеттік қажеттілік үшін жер учаскелерін алып қою және сатып алу) бөлінген қаржының тиімді және мақсатқа сай пайдалануын қамтамасыз ету;
5) жергілікті мәні бар жалпы пайдаланымдағы автомобиль жолдарын және ондағы қондырғыларды салу жұмыстарын (соның ішінде, мемлекеттік қажеттілік үшін жер учаскелерін алып қою және сатып алу) жүргізу үшін дамытуға арналған нысаналы трансферттер бойынша республикалық бюджеттен бөлінген қаржының тиімді және мақсатқа сай пайдалануын қамтамасыз ету;
6) автомобиль жолдары мен оның қондырғыларының  қауіпсіз және үздіксіз жүрісін қамтамасыз ететін жағдайда күтіп ұстау, техникалық және көлік-пайдалану деңгейін арттыру, автомобиль жолдары желісі мен оның қондырғыларын дамыту;
7) облыс тұрғындарына жолаушы көлігімен сапалы қызмет көрсету, адал бәсекелестікті қамтамасыз ету, жолаушылар тасымалдау нарығында жұмыс істеп жатқан көлік ұйымдары мен жеке автокөлік иелері қызметтерінің құқықтық және экономикалық шарттарын жақсарту бойынша ұсыныстарды зерделеу мен енгізу;
8) автокөлік жолдары мен көлік кешенін дамытуға арналған мақсатты бағдарламаларды, облысты әлеуметтік-экономикалық дамыту жөніндегі кешенді бағдарламаларды әзірлеуге қатысу;
9) мемлекеттік кәсіпорындар мен ұйымдарға қатысты мемлекеттік басқару органының функцияларын жүзеге асыру;
10)  жалпы пайдаланымдағы автомобиль жолдарын мемлекеттік есепке алуды жүзеге асыру;
11) бөлінген белдеудегі сауда, қоғамдық тамақтану және басқа да сервис объектілерінің, сондай-ақ олардың сыртқы жарнамаларының орналастырылуларына келісу;
12) автомобиль жолдарының көлік-пайдалану сапасының төмендеуіне жол бермеу, көлік құралдарының жүріс қауіпсіздігін талаптарын сақтау және қоршаған ортаны сақтау мақсатында жол бойындағы қызмет көрсету объектілері мен жол бойы телімдеріне жоспарлас аумақтардың техникалық жай-күйіне бақылауды жүзеге асырады;
13) қолданыстағы заңдарға сәйкес тауарларды, жұмыстарды және көрсетілген қызметтерді мемлекеттік сатып алуды жүзеге асырады, конкурстардың ұйымдастырушы болып табылады;
14) жол қозғалысына қатысушылардың жол жүру ережелерін, облыстың жергілікті мәні бар жалпы пайдаланымдағы автомобиль жолдарын пайдалану ережелерінің сақталуын мемлекет тарапынан қадағалайды;
15) мердігер мен кәсіпорындардың автомобиль жолдарын салуға, жөндеуге және күтіп ұстауға байланысты жұмыстардың орындалуын қамтамасыз ету жөніндегі қызметіне мемлекеттік бақылауды жүзеге асырады және үйлестіреді;
16) автомобиль жолдарын қысқы және жазғы күтіп ұстау іс шараларын жүргізуші мердігерлердің жұмыстарына мемлекеттік бақылау жүргізеді;
17) халықтық көлік қызметтеріне қажеттілігін толығырақ қанағаттандыру үшін көлік кешені ұйымдары мен кәсіпорындарының қызметтерін үйлестіреді және мемлекеттік реттеуді жүзеге асырады;
18) облыстың жергілікті мәні бар жалпы пайдаланымдағы автомобиль жолдарында төтенше жағдайлардың алдын-алу жөніндегі шаралары бойынша жұмылдыру дайындықтарын жүзеге асырады;
19) облыстық маңызы бар жалпыға ортақ пайдаланылатын автомобиль жолдарының желісін, елді мекендер көшелерін басқару;
20) Қазақстан Республикасының заңнамасында белгіленген тәртіппен шығыстарды кейіннен өтей отырып, тасымалдаушыларды төтенше жағдайларды жоюға байланысты жұмыстарды орындауға тартуға;
21) қолданыстағы нормативтік актілерге сәйкес статистикалық, бухгалтерлік және жедел есеп жүргізуді жүзеге асырады;
22) азаматтардың және заңды тұлғалардың өтініштері бойынша мәселелерді қарайды және өз құзыреті шегінде шешеді;
23) жолаушылар мен багажды тұрақты облысаралық, қалааралық, ауданаралық (облысiшiлiк қалааралық) тасымалдауды ұйымдастырады, оларға қызмет көрсету құқығына конкурстар өткiзедi;
24) жолаушылар мен багажды тұрақты ауданаралық (облысiшiлiк қалааралық)  тасымалдаулар маршруттарын және қозғалыс кестелерiн бекiтедi;
25) жолаушылар мен багажды тұрақты облысаралық қалааралық автомобильмен тасымалдаулар маршруттарын және жүру кестелерiн келiседi;
26) автовокзалдардың,  автостанциялардың және жолаушыларға  қызмет көрсету пункттерінің  тiзiлiмiн жүргiзедi;
27) жолаушылар мен багажды тұрақты ауданаралық (облысiшiлiк қалааралық)  автомобильмен тасымалдау маршруттарының тiзiлiмiн жүргiзеді;
28) жолаушылар көлiгiн дамытудың кешендi схемасын және жол қозғалысын ұйымдастыру жобаларын әзiрлейдi;
29) жаңа жолаушы маршруттарын ашу арқылы облыс халқына жолаушы көлігі көрсететін қызметтерінің сапасын арттырады;
30) халықаралық техникалық байқау  сертификатын береді;
31) қызмет өңірінде механикалық көлік құралдарын және олардың тіркемелерін міндетті техникалық байқауды өткізу кестесіне келіседі;
32) халықаралық және республикаішілік қатынастарда қауіпті жүктерді тасымалдауды жүзеге асыратын автокөлік құралдарының жүргізушілерін арнайы даярлау жөніндегі қызметті жүзеге асыруды бастағаны туралы хабарлама берген жеке және заңды тұлғалардың тізілімін жүргізеді;
33) көлік саласындағы қызметке лицензиялауды жүргізеді;
34) Қазақстан Республикасының заңнамасымен көзделген өзге де функцияларды жүзеге асыру.
35) шағын көлемді кемелердің кеме жүргізушелерін даярлау жөніндегі курстарды есепке алады;
36) шағын көлемді өздігінен жүзетін кемелерді басқару құқығына куәліктер береді;
37) әлеуметтік мәні бар ауданаралық (облысішілік қалааралық) және қала маңындағы жолаушылар қатынастары (маршруттар) бойынша теміржол көлігімен жолаушылар тасымалдарын жүзеге асыруға байланысты тасымалдаушының залалдарын субсидиялау;
38) заңнамаларда көзделінген өзге де функцияларды жүзеге асырады.
17.  Құқықтары мен міндеттері:
1) өз құзыры шегінде құрылтайшының коммуналдық меншігіндегі және өткізіп берген мүлікті иелену, пайдаланумен билік жүргізу;
2) жол полициясы органдарымен және төтенше жағдайлар жөнiндегi уәкiлеттi органмен бiрлесiп: қысылтаяң жағдайларда (қолайсыз ауа райы-климат жағдайлары, дүлей апаттары, өрт, автомобиль жолдарының көтеру қабiлетiнiң жойылуы), көлiк құралдарының жүрiсiн шектеуге немесе тоқтатуға, автомобиль жолдарын пайдалану ережелерiнiң сақталуын бақылауға құқылы;
3) өз атынан азаматтық-құқықтық қатынастарға түсу, мәміле жасау, Қазақстан Республикасының барлық соттарына басқарма атынан қатысуға;
4) облыс шегінде автожол және көлік кешендерінде бақылау, үйлестіру және басқа да Заңмен ескерілген арнайы сондай-ақ рұқсат ету функцияларын жүзеге асыруға;
5) автожол және көлік кешендеріне қатысты облыс әкімдігінің актілерінің орындалуына бақылау жасау;
6) автожол және көлік кешендерін дамытудың жақсарту мәселелері бойынша ұсыныстармен шешімдерді әзірлеуге қатысу;
7) әлеуметтік даму бағдарламаларының жүзеге асырылуына кедергі жасайтын, бұрын қабылданған актілерді өзгерту және күшін жою жөнінде ұсыныстар енгізу;
8) өз құзыры шегінде кеңестер шақыру, орындалуы міндетті актілер шығару, автомобиль жолдары және көлік кешендерінде Қазақстан Республикасы Заңдарының, Қазақстан Республикасы Президенті мен Үкіметінің актілерінің, нормативтік-құқықтық актілерінің, облыс әкімдігінің актілерінің орындалуын тексеру;
9) табиғи және техногендiк сипаттағы төтенше жағдайлар туындаған кезде, сондай-ақ төтенше жағдай енгiзiлген кезде  белгiленген тәртiппен материалдық шығындар мен залалды кейiннен өтей отырып, тасымалдаушыларды төтенше жағдайларды жоюға байланысты жұмыстарды орындауға тартуға;
10) мемлекеттік органдардан, мекемелерден, және солардың лауазымды тұлғаларынан заңдарда көрсетілген тәртіпте қажетті мәліметтер мен материалдарды сұрауға және алуға; 
11) облыс шегіндегі автомобиль жолдары және көлік кешендері объектілеріне кіруге;
12) облыстың және оның әрбір өңіріндегі басқа атқарушы өкімет органдарының мамандарын жұмысқа тартуға;
13) Қазақстан Республикасының заңнамасымен көзделген өзге де құқықтар мен міндеттерді жүзеге асыруға.


3. Мемлекеттік органның қызметін ұйымдастыру

18. Басқарма басшылығын Басқармаға жүктелген міндеттердің орындалуына және оның функцияларын жүзеге асыруға дербес жауапты болатын бірінші  басшы  жүзеге асырады.  
19. Қазақстан Республикасының қолданыстағы заңнамасына сәйкес Басқарманың бірінші басшысын Алматы облысының әкіміқызметке тағайындайды және қызметтен босатады.
20. Басқарманың бірінші басшысының өкілеттігі:
1) Қазақстан Республикасының заңнамасына сәйкес Басқарма қызметкерлерін лауазымға тағайындайды және лауазымынан босатады;
2) Басқарма қызметкерлеріне тәртіптік жаза қолданады және ынталандырады;
3)өз құзыреті шегінде Басқарма қызметкерлері орындауға міндетті бұйрықтар, нұсқаулықтар шығарады;
4)Басқармадағы сыбайлас жемқорлыққа қарсы іс-әрекет бойынша жеке жауапкершілік алады;
5)Қазақстан Республикасының заңнамасына сәйкес өз құзыреті шегінде мемлекеттік органдар мен ұйымдарда Басқарма мүддесін білдіреді;
6)өз құзыретіне жататын басқа да мәселелер бойынша шешімдер қабылдайды.
Басқарманың бірінші басшысы болмаған кезеңде оның өкілеттіктерін қолданыстағы заңнамаға сәйкес оны алмастыратын тұлға орындайды.


4. Мемлекеттік органның мүлкі

21. Басқарма заңнамада көзделген жағдайларда жедел басқару  құқығында оқшауланған мүлкі болу мүмкін. 
Басқарманың мүлкі оған меншік иесі берген  мүлік, сондай-ақ өз қызметі нәтижесінде сатып алынған мүлік (ақшалай кірістерді қоса алғанда) және Қазақстан Республикасының заңнамасында тыйым  салынбаған өзге де көздер  есебінен қалыптастырылады. 
22. Басқармаға бекітілген мүлік коммуналдық меншікке жатады. 
23. Егер заңнамада өзгеше көзделмесе, Басқарма өзіне бекітілген мүлікті және қаржыландыру  жоспары  бойынша  өзіне бөлінген қаражат есебінен сатып алынған  мүлікті  өз бетімен иеліктен шығаруға немесе оған өзгедей тәсілмен билік етуге құқығы жоқ. 


5. Мемлекеттік органды қайта ұйымдастыру және тарату

24. Басқарманы қайта ұйымдастыру және тарату Қазақстан Республикасының заңнамасына сәйкес жүзеге асырылады. 
«Алматы облысының жолаушылар көлігі және автомобиль жолдары басқармасы» мемлекеттік мекемесінің қарамағындағы ұйымдардың тізбесі:
«Жетісу» Авиакомпаниясы» акционерлік қоғамы.


Басқарма басшысы                                                 Е.Жасыбаев

